Օմարիոն

**Օմարի Իշմաել Գրանդբերի** (, ), ամերիկացի երգիչ, երգերի հեղինակ և դերասան։ 1999 թվականից հանդիսացել է B2K խմբի գլխավոր վոկալիստ։ Այդ խումբը 2002 թվականին թողարկել է երկու ալբոմ, որոնցից մեկը զբաղեցրել է երկրորդ հորիզոնականը Billboard 200 ալբոմների հիթ շքերթում։ Խմբի «Bump, Bump, Bump» սինգլը Billboard Hot 100 հիթ շքերթում զբաղեցրել առաջին հորիզոնականը։ 2004 թվականից B2K խումբը այլևս չի շարունակում իր գործունեությունը։

Խմբի փլուզումից հետո Օմարիոնը սկսեց իր անհատական կարիերան։ 2005 թվականին թողարկեց իր դեբյուտային՝ «O» կոչվող ալբոմը, որը գլխավորել է Billboard 200 ալբոմների հիթ շքերթը։ 2006 թվականին Օմարիոնը թողարկեց իր երկրորդ՝ «21» անվանումը կրող երկրորդ ալբոմը, որը նույնպես գլխավորել է Billboard 200-ը։ 2007 թվականին նա և ամերիկացի ռեփեր Bow Wow-ը թողարկեցին իրենց «Face Off» կոչվող համատեղ ալբոմը։ 2010 թվականին լույս տեսավ Օմարիոնի երրորդ՝ «Ollusion» ալբոմը։ Նրա չորրորդ ալբոմը, որը կրում է «Sex Playlist» անվանումը, թողարկվել է 2014 թվականին։ Այդ ալբոմի «Post to Be» երգը ամերիկյան և միջազգային մի քանի հիթ շքերթում ունեցել է հաջողություն։

## Վաղ կյանք
Օմարի Իշմաել Գրանդբերին ծնվել է 1984 թվականի նոյեմբերի 12-ին Կալիֆորնիա նահանգի Ինգլվուդ քաղաքում, սակայն մեծացել է Լոս Անջելեսում։ Նա Թրենտ Գրանդբերիի և Լեսլի Բարելի յոթ երեխաներից ամենակրտսերն է։ Օմարիոնը սկսել է երգել 5 տարեկանից և դեռ մանկուց նա հետաքրքրված էր երաժշտությամբ։ Մինչև երաժշտական կարիերան սկսելը, նա նկարահանվել էր Corn Pops ապրանքանիշի գովազդում, ինչպես նաև Before Dark խմբի տեսահոլովակներում։ Օմարիոնի կրտսեր եղբայրը՝ Օ'Ռայանը, նույնպես երգիչ է։

## Կարիերա
### 1999-2005: B2K և «O»

1999 թվականին, երբ երաժշտական պրոդյուսեր Քրիս Ստոուկսը ամանորյա խնջույք էր վարում, առաջարկեց Օմարիոնին միանալ իր նորաստեղծ խմբին, որը կրելու էր B2K անունը։ Օմարիոնն ընդունեց առաջարկը ու դարձավ այդ խմբի գլխավոր վոկալիստը։ Խմբի մյուս անդամներն էին Lil' Fizz-ը, J-Boog-ը և Raz-B-ն։ 2000 թվականին խումբը սկսեց ձայնագրել իր առաջին ալբոմը, իսկ հաջորդ տարի նկարահանվեց ռեփեր Bow Wow-ի «Ghetto Girls» երգի տեսահոլովակում։ Խմբի առաջին ալբոմը, որը կրում է B2K անվանումը, վաճառքի դուրս եկավ 2002 թվականի մարտին։ Թողարկման առաջին շաբաթում այն վաճառվեց 109,000 օրինակով և Billboard 200 ալբոմների հիթ շքերթում զբաղեցրեց երկրորդ հորիզոնականը։ Ալբոմի «Uh Huh» սինգլը Billboard Hot 100 հիթ շքերթում զբաղեցրեց 37-րդ հորիզոնականը, իսկ «Gots ta Be» սինգլը նույն հիթ շքերթում զբաղեցրեց 34-րդ հորիզոնականը։

2002 թվականի դեկտեմբերին խումբը թողարկեց իր «Pandemonium!» կոչվող երկրորդ ալբոմը, որը Billboard 200-ում զբաղեցրեց 10-րդ հորիզոնականը։ Ալբոմի «Bump, Bump, Bump» սինգլը, որում իր մասնակցությունն ունի նաև ռեփեր Շոն Քոմսը, գլխավորեց Billboard Hot 100 հիթ շքերթը և դարձավ հիթ։ Հիթ շքերթներում որոշակի հաջողություն ունեցավ նաև «Girlfriend» սինգլը։ 2003 թվականին խումբը ելույթ ունեցավ Kids' Choice Awards մրցանակաբաշխությունում և ստացավ Սիրված խումբ մրցանակը։ Նույն տարում խմբի անդամներն նկարահանվեցին «Փողոցային պարեր» () ֆիլմում, որի ռեժիսորը խմբի հիմնադիր Քրիս Ստոուկսն է։ Խումբը նաև ձայնագրեց այդ ֆիլմի սաունդթրեքը։ Ֆիլմի նկարահանումներից հետո խումբը դադարեց գործել։

B2K խմբի գործունեության դադարից հետո Օմարիոնը սկսեց իր անհատական կարիերան։ 2004 թվականի ամռանը նա թողարկեց իր «O» կոչվող առաջին սինգլը, որն Billboard Hot 100-ում զբաղեցրեց 27-րդ հորիզոնականը։ Այդ երգին հաջորդեց «Touch» սինգլը, սակայն համեմատաբար ավելի քիչ հաջողություն ունեցավ։ 2004 թվականի դեկտեմբերին էկրան բարձրացավ «Չաղլիկ Ալբերտ» () ֆիլմը, որում նաև նկարահանվել է Օմարիոնը։ Օմարիոնի առաջին անհատական ալբոմը, որը կրում է «O» անվանումը, թողարկվեց 2005 թվականի փետրվարի 22-ին։ Այն գխավորեց Billboard 200 հիթ շքերթը և առաջին շաբաթում վաճառվեց այդ ալբոմի 182,000 օրինակ։ Ալբոմը առաջադրվեց Գրեմմի մրցանակի «Լավագույն ժամանակակից R&B ալբոմ» անվանակարգում, սակայն չհաղթեց։ 2005 թվականի հունիսին Օմարիոնը ելույթ ունեցավ BET Awards մրցանակաբաշխությունում, որտեղ նաև ստացավ «Հանդիսատեսի ընտրություն» մրցանակը «O» ալբոմի համար։ Նույն տարում նա իր մասնակցությունն ունեցավ Bow Wow-ի «Let Me Hold You» հիթային սինգլում, որն ընդգրկված է Bow Wow-ի «Wanted» ալբոմում։ Այդ ստեղծագործությունը Billboard Hot 100 հիթ շքերթում զբաղեցրեց չորրորդ հորիզոնականը։ Bow Wow-ն ու Օմարիոնը երգի համար նաև նկարահանեցին տեսահոլովակ, ինչպես նաև այն կատարեցին American Music Awards մրցանակաբաշխության ժամանակ։

### 2006-2009: «21» և «Face Off»
right|thumb|180px|Օմարիոնն 2007 թվականին:
«O» ալբոմի հաջողությունից հետո Օմարիոնը սկսեց աշխատել իր երկրորդ ալբոմի վրա, որը անվանված է «21»: Ալբոմը վաճառքի դուրս եկավ 2006 թվականի դեկտեմբերի 26-ին։ Թողարկման առաջին շաբաթում վաճառվեց ալբոմի 119,000 օրինակ և այն գլխավորեց Billboard 200-ը՝ դառնալով Օմարիոնի երկրորդ ալբոմը, որն զբաղեցրել է առաջին հորիզոնականը այդ հիթ շքերթում։ Ալբոմի «Entourage» և «Ice Box» ստեղծագործությունները թողարկվել են որպես սինգլներ։ «Ice Box»-ը զբաղեցրել է 12-րդ հորիզոնականը Billboard Hot 100 հիթ շքերթում և դարձել է հիթ։ 2007 թվականին հոկտեմբերին էկրան բարձրացավ «Զգա ռիթմը» () ֆիլմը, որում Օմարիոնը մարմնավորում է գլխավոր հերոս Ռոբի կերպարը։ Այս ընթացքում նա նաև նկարահանվեց BET հեռուստաալիքի «Ինչ-որ մեկդ օգնեք ինձ» () սարսափ հեռուստաֆիլմում։ 2007 թվականի դեկտեմբերին լույս տեսավ Օմարիոնի և Bow Wow-ի «Face Off» անվանումը կրող համատեղ ալբոմը։ Այն Billboard 200 հիթ շքերթում զբաղեցրեց 11-րդ հորիզոնականը՝ առաջին շաբաթում վաճառվելով ալբոմի 107,000 օրինակ։ Ալբոմի «Girlfriend» սինգլը Billboard Hot 100-ում զբաղեցրեց 33-րդ հորիզոնականը։

2009 թվականի մարտին հայտնի դարձավ, որ Օմարիոնը պայմանագիր է ստորագրել ռեփեր Լիլ Ուեյնի Young Money Entertainment լեյբլի հետ, սակայն մի քանի ամիս հետո նա դուրս եկավ այդ լեյբլի անդամների կազմից։ Օմարիոնն իր Թվիթթերի էջում գրեց, որ այդ լեյբլից դուրս գալու որոշումը իրենն է եղել, իսկ իր նոր ալբոմն ու տեսահոլովակը թողարկվելու են «շուտով»։ Young Money Entertainment-ը լքելուց օրեր առաջ համացանցում հայտնվել էր Օմարիոնի և Լիլ Ուեյնի «I Get It In» երգը, սակայն այդ լեյբլը լքելուց հետո այն համարվեց «ոչ պաշտոնական երգ»։ Ավելի ուշ «I Get It In» երգում Լիլ Ուեյնին փոխարինեց ռեփեր Գուչի Մենը և պաշտոնապես թողարկեց որպես սինգլ։ Նրանք նաև նկարահանեցին տեսահոլովակ, իսկ երգը զբաղեցրեց 83-րդ հորիզոնականը Billboard Hot 100 հիթ շքերթում։ 2009 թվականին Օմարիոնը հիմնադրեց իր StarWorld Entertainment կոչվող սեփական ձայնագրման լեյբլը, ինչպես նաև պայմանագիր կնքեց EMI Records լեյբլի հետ։

### 2010-2015: «Ollusion» և «Sex Playlist»
2010 թվականի հունվարի 8-ին թողարկվեց Օմարիոնի «Ollusion» անվանումը կրող երրորդ անհատական ալբոմը։ Այն ի տարբերությունը իր նախորդ ալբոմների այքան մեծ հաջողություն չունեցավ և առաջին շաբաթում վաճառվեց ընդամենը 21,200 օրինակով, ինչի արդյունքում Billboard 200 հիթ շքերթում զբաղեցրեց 19-րդ հորիզոնականը։ 2010 թվականին նա միացավ Ամերիկայի լավագույն պարախումբ () պարային նախագծի հինգերորդ եթերաշրջանի ժյուրիի կազմին։ Նույն տարում էկրան բարձրացան «Քաղաքի սխալ կողմը» () ֆիլմն ու «Ինչ-որ մեկդ օգնեք ինձ 2» () հեռուստաֆիլմը, որոնցում Օմարիոնը նույնպես դերեր ունի։ 2012 թվականին Օմարիոնը պայմանագիր ստորագրեց Warner Bros. Records և ռեփեր Ռիք Ռոսի Maybach Music Group լեյբլների հետ, որից սկսեց իր մասնակցությունն ունենալ Maybach Music Group-ի «Self Made» կոչվող հավաքածու երգերի ալբոմներում։ 2012 թվականի նոյեմբերին թողարկվեցին Օմարիոնի «EP Care Package» և «EP Care Package 2» մինի ալբոմները։

2014 թվականի դեկտեմբերի 2-ին Օմարիոնի «Sex Playlist» կոչվող չորրորդ ալբոմը դուրս եկավ վաճառքի։ Առաջին շաբաթում վաճառվեց ալբոմի 13,000 օրինակ և այն Billboard 200-ում գրավեց 49-րդ հորիզոնականը։ Ալբոմի «Post to Be» սինգլը, որում իրենց մասնակցությունն ունեն նաև երգիչ Քրիս Բրաունը և երգչուհի Ջենեյ Այկոն, Billboard Hot 100-ում զբաղեցրեց 13-րդ հորիզոնականը, սակայն գլխավորեց Billboard Rhythmic հիթ շքերթը։ Այն նաև հորիզոնականներ զբաղեցրեց միջազգային մի քանի այլ հայտնի հիթ շքերթներում։ Այդ սինգլի համար նկարահանվեց տեսահոլովակ, որը 400 միլիոնից ավելի դիտում է հավաքել ՅուԹյուբ վիդեոհոսթինգում։ Օմարիոնն ու Քրիս Բրաունը 2015 թվականի հունիսին այդ երգը կատարեցին BET Awards մրցանակաբաշխությունում։

## Անձնական կյանք
2014 թվականի օգոստոսին ծնվեց Օմարիոնի և նրա ընկերուհու՝ Էյփրիլ Ջոնսի որդին՝ Մեգա Օմարին։ 2014 թվականի սեպտեմբերին համացանցում հայտնվեց Օմարիոնի մերկ լուսանկարը։ Նա նշել է, որ լուսանկարն իրական է, սակայն դա անվանել է «հին լուսանկար»։ 2014 թվականի սեպտեմբերից նրա անձնական կյանքը լուսաբանվում է VH1 հեռուստաալիքի «Սեր և հիթ հոփ․ Հոլիվուդ» () ռեալիթի շոուի եթերում։ 2016 թվականի մարտին ծնվեց Օմարիոնի և նրա ընկերուհու դուստրը։

## Սկավառակագրություն
### Ալբոմներ
#### Ստուդիական ալբոմներ

#### Համատեղ ալբոմներ

#### Մինի ալբոմներ

#### Միքսթեյպներ

### Սինգլներ
#### Սեփական սինգլներ

#### Մասնակցությունը ուրիշների սինգլներում

## Ծանոթագրություններ

## Արտաքին հղումներ
*Պաշտոնական կայք 

Կատեգորիա:1984 ծնունդներ
Կատեգորիա:21-րդ դարի ամերիկացի ռեփերներ
Կատեգորիա:21-րդ դարի ամերիկացի տղամարդ դերասաններ
Կատեգորիա:Ամերիկացի երգահաններ
Կատեգորիա:Ամերիկացի երգիչներ
Կատեգորիա:Ամերիկացի հիփ հոփ երգիչներ
Կատեգորիա:Ամերիկացի տղամարդ կինոդերասաններ
Կատեգորիա:Ամերիկացի տղամարդ հեռուստատեսային դերասաններ
Կատեգորիա:Ամերիկացի տղամարդ հնչյունավորողներ
Կատեգորիա:Ամերիկացի փոփ երգիչներ
Կատեգորիա:Նոյեմբերի 12 ծնունդներ